እስራኤል፡ "ዓለም ንምንታይ ጸማም እዝኒ ትህብ?" - BBC News ትግርኛ BBC News, ትግርኛናብቲ ትሕዝቶ ቀጽሉ ክፍልታት ዜና ቪድዮ ኣመና ፍቱዋት ዜና ቪድዮ ኣመና ፍቱዋት ኤርትራ - እስራኤል፡ "ዓለም ንምንታይ ጸማም እዝኒ ትህብ?" 16 ሕዳር 2018 ምንጪ ስእሊ, Senait "ንስደት ዝፈልጣ ዝጠዓማን ዘስተማቐራን ጥራይ'ዩ። ብታሪኽ ክትሰምዖን ብፊልም ክትርእዮን ግን ሕሉፍ ትረኻ'ዩ ዝመስል። እንተኾነ ስኑድ ሓቀኛ ታሪኽ'ውን ናይ ገዛእ ርእሱ ጦብላሕታ ኣብ ምሕዳርን ልቢ ብዙሓት ኣብ ምትንካፍን ዓቢ ኣስተዋጽኦ ኣለዎ። ስለዝኾነ፤ ኩሎም ሰብ ሞያን ክኢላታትን ኣብ ታሪኽ እጃሞም ከበርክቱ ይግባእ" ትብል ስነ-ጥበባዊት ሰናይት በሪሁ። ንሳ ኣብ ኤርትራ ተወሊዳ ኣብ እዋን ንእስነታ፡ ዕትብታ ዝተቐብረትላ ሃገር ጠንጢና ዶብ ሰጊራ ናብ ኢትዮጵያ ኣትያ። ኣብ መዓስከር ስደተኛታት ኢትዮጵያ፡ ከም ኣደ መንበር ስደተኛታት ደቂ ኣንስትዮ ኤርትራውያን ኮይና ኣገልጊላ እያ። "ኣብኡ ብስነ-ጥበብ ኣብ ዝነጥፍ ጉጅለ ተጠርኒፈ ንስደተኛታት ደቂ ኣንስትዮ ዘድልየን ነገራት ኣብ ምንዳይን ምቕራብን እነጠፍ ኔረ። ብድሕሪኡ፡ ብሱዳን ኣቢለ ሲናይ ኣቋሪጸ ቅድሚ 8 ዓመታት ንስራኤል ኣትየ" ክትብል ነቲ ነዊሕ ጉዕዞ ስደታ ብሓጺሩ ተዕልለሉ። ምስ ስቓይን ሞትን ተፋጢጣ፡ ዓዲ ፍትሕን ዑቕባን ብምርጋጻ፤ ተመስገን እኳ እንተበለት፡ እስራኤል ግን ዓዲ ሩፍታ ኮይና ኣይረኸበታን። እቲ ከም ውሕስነት ክትጠቀመሉ እትኽእል መንበሪ ፍቓድ፡ ጊዚያዊ እሞ ድማስ ፍቓድ ስራሕ ዘይህብ ብምንባሩ ናብራ ኣዝዩ ከበዳ። ምስ'ዚ ኩሉ ግና፡ እቲ ካብ እዋን ንእስነታ ትነጥፈሉ ዝነበረት ሞያ ስነ-ጥበብ ኣብ ውሽጣ ብምንባሩ፡ ካብ ባይታ ንምጅማሩ ሓርኮትኮት ምባል ተተሓሓዘቶ። ስደተኛታት ኤርትራ ኣብ እስራኤል ብገደብ ክንቀሳቐሱ ተፈቒድሎም "እንታይ ኣሚንና ኢና ናብ ኤርትራ ክንምለስ?" ኤርትራውያን ስደተኛታት ካብ ሊብያ ክግዕዙ ጸውዒት ቀሪቡ ምንጪ ስእሊ, Google "ኣደ ሓደ ቆልኣ ብምዃነይ፡ ኣብ ልዕሊ እቲ ንበይነይ ናይ ምዕባይ ሓላፍነትን ናይ ምንባር ፋሕጠርጠርን፡ ነቲ ኣብ ኣብያተ ትምህርትን ካልእ ቦታታትን ኤርትራ ዝነጥፈሉ ዝነበርኩ ስነ-ጥበብ፡ ምረተይ መተንብሂ፡ ኣፈይ ክገብሮ ሓሊነ" ትብል። ኣብ እስራኤል ምስ ዝመደበራ ጉጅለ ስነ-ጥበብ ጩራ ባንድ ብምትሕብባር 'ኣውያተይ ስምዕዮ' እትብል ደርፊ ሓቲማ ንህዝቢ ኣቕሪባ እያ። ንገለ ካብ ትሕዝቶኣ፦ "ሕቶይ ሕቶ ዑቕባ'ዩ ኣየኮነን ንርስቲ፡ ሕሰመይ ጠምትዮ ኣይትትዓመቲ፤ ዓለም ተዛረቢ ኣይትምረጺ ስቕታ፡ ኣይፍጡርኪ እንደየ ዝደሊ እፎይታ፤ ጭካነ እስራኤላውያን ዓገብ ዘይትብልዮም፡ ኣውያት ናይ ወገነይ ከብደይ በሊዕዎ። ጥምየት ጽምኢ ድኻም ኩሉ ተጻዊረ፡ ስቅያት ናይ ሲናይ ኣብ ማእገረይ ጼረ። ዘይሓዊ ቁስሊ ኣብ ገጸይ'ዩ ዘሎ፡ ካባኺ ሓሊፈስ ንመን ከማኽሮ" ዝብል ሕጡብ ዝርከባ ደርፊ ስቅያት ስደተኛታት በሰፊሑ ሰኒዳ። "ንስለ ደርፊ ወይ መዘናግዒ ዘይኮንኩስ እቲ ዘሕለፍናዮን እነሕልፎ ዘሎናን መከራ ናብ እዝኒ ዓለም ንከብጽሕ'ዩ እቲ ትምኒተይ። ምኽንያቱ እቲ ብዙሕ ከድምዓሉ ዝኽእል ዝነበረ ዕድመይ ኣብ ከርተትን ገጽ ዘይድንግጹለይ ኣብ ምርኣይ ብምሕላፈይ ኣዝዩ'ዩ ዝሕመኒ። ካብ ዝፈትዎም ብዘይድልየተይ ዝተፈለኹ፡ ዕንባባ ዕድመ-ንእስነተይ ዝተመንጠልኩን ካብ ደለይተይ ዝተረፍኩን ግዳይ ብምዃነይ" ክትብል ንኹነታታ ብሕንቕንቕታ'ያ ትገልጾ። ኤርትራዊት ሳሮን ገብረስላሴ፡ ኣብ ምርጫ ከንቲባ ቶሮንቶ ቋንቋ ትግርኛ ዝትርጉም መሳርሒ ንምንታይ ኣድለየ?
